OZNÁMENIE KOMISIE

Aktualizácia údajov používaných pri výpočte paušálnej pokuty a penále, ktoré bude Komisia navrhovať Súdnemu dvoru Európskej únie v konaniach o nesplnení povinnosti

(2022/C 74/02)

I. Úvod

Podľa Zmluvy o fungovaní Európskej únie (ZFEÚ), ak sa Komisia obráti na Súdny dvor Európskej únie vo veci nesplnenia povinnosti, ktorá vyplýva zo zmlúv, členským štátom, Súdny dvor môže uložiť finančné sankcie v dvoch situáciách:

a) ak členský štát neprijal opatrenia potrebné na to, aby vyhovel predchádzajúcemu rozsudku Súdneho dvora, v ktorom sa konštatuje porušenie práva EÚ (článok 260 ods. 2 ZFEÚ);

b) ak členský štát nesplnil svoju povinnosť oznámiť opatrenia, ktorými transponoval smernicu prijatú v súlade s legislatívnym postupom (článok 260 ods. 3 ZFEÚ) (1).

V oboch prípadoch sa sankcia uložená Súdnym dvorom môže skladať z paušálnej pokuty, ktorá má sankcionovať pokračovanie porušenia (2), a z denného penále, ktoré má motivovať dotknutý členský štát, aby porušovanie ukončil čo najskôr po vynesení rozsudku (3). Komisia navrhuje sumu finančných sankcií Súdnemu dvoru, ktorý prijíma konečné rozhodnutie.

Všeobecný prístup Komisie k výpočtu navrhovaných sankcií je ustálený. Od roku 1997 (4), a ako sa uvádza v následných oznámeniach (5), Komisia uplatňuje prístup, ktorý odráža platobnú schopnosť príslušného členského štátu a jeho inštitucionálnu váhu. Táto zásada sa uplatňuje prostredníctvom tzv. faktora „n“ (6). Faktor „n“ sa pri výpočte navrhovanej sankcie Komisiou kombinuje s inými koeficientmi – závažnosťou porušenia a jeho trvaním.

Výpočet faktora „n“ je založený na hrubom domácom produkte (HDP) členských štátov a počte kresiel zástupcov v Európskom parlamente pridelených jednotlivým členským štátom. Metóda jeho výpočtu bola niekoľkokrát aktualizovaná (7), naposledy 13. apríla 2021 (8), keď Komisia upravila metódu po vystúpení Spojeného kráľovstva z Európskej únie.

Komisia v oznámení z roku 2010 (9) o aktualizácii údajov používaných pri tomto výpočte zaviedla každoročnú revíziu faktora „n“, ako aj ostatných makroekonomických údajov (10) v záujme zohľadnenia inflácie a zmien v HDP.

Tohtoročná aktualizácia (11) vychádza z vývoja inflácie a HDP jednotlivých členských štátov. Príslušné štatistické údaje o miere inflácie a o HDP, ktoré sa majú použiť, pochádzajú spred dvoch rokov pred aktualizáciou („pravidlo t – 2“), t. j. z roku 2020, keďže dva roky je minimálny čas potrebný na zhromaždenie relatívne stabilných makroekonomických údajov. Miera inflácie za referenčný rok je stanovená na 1,6 %.

Dôležitým faktorom ovplyvňujúcim tohtoročnú aktualizáciu je pandémia COVID-19. Pandémia skutočne výrazne ovplyvnila HDP členských štátov v roku 2020, pričom sa na úrovni EÚ27 zaznamenal pokles o 4,4 % a rozdielne vplyvy na úrovni krajín, čo zase ovplyvňuje faktory „n“.

II. Zložky aktualizácie

Revidovať sa majú tieto ekonomické kritériá:

— jednotný základný paušál pre penále (12), ktorý je v súčasnosti 2 683 EUR (13), sa má revidovať vzhľadom na infláciu,

— jednotný základný paušál pre paušálnu pokutu (14), ktorý je v súčasnosti 895 EUR (15), sa má revidovať vzhľadom na infláciu,

— 27 faktorov „n“ sa má revidovať vzhľadom na HDP dotknutého členského štátu, pričom sa zohľadní počet kresiel, ktoré má daný štát v Európskom parlamente; faktor „n“ je rovnaký pre výpočet paušálnej pokuty i denného penále,

— minimálne paušálne pokuty (16) sa majú revidovať vzhľadom na infláciu.

III. Aktualizácia

V prípade predloženia veci Súdnemu dvoru podľa článku 260 ods. 2 a ods. 3 ZFEÚ uplatní Komisia na výpočet výšky finančných sankcií (paušálnych pokút alebo penále) tieto aktualizované údaje:

1. jednotný základný paušál na výpočet penále sa stanovuje na 2 726 EUR;

2. jednotný základný paušál na výpočet dennej sumy na účely stanovenia paušálnej pokuty sa stanovuje na 909 EUR;

3. faktory „n“ a minimálne paušálne pokuty pre 27 členských štátov EÚ sú stanovené takto: Členský štát Osobitný faktor „n“ Minimálna paušálna pokuta (v 1 000 EUR) Belgicko 0,860 1 940 Bulharsko 0,280 632 Česko 0,590 1 331 Dánsko 0,580 1 308 Nemecko 5,000 11 277 Estónsko 0,120 271 Írsko 0,610 1 376 Grécko 0,520 1 173 Španielsko 2,260 5 097 Francúzsko 3,750 8 458 Chorvátsko 0,220 496 Taliansko 3,110 7 014 Cyprus 0,100 226 Lotyšsko 0,140 316 Litva 0,210 474 Luxembursko 0,170 383 Maďarsko 0,470 1 060 Malta 0,080 180 Holandsko 1,340 3 022 Rakúsko 0,750 1 692 Poľsko 1,450 3 270 Portugalsko 0,570 1 286 Rumunsko 0,750 1 692 Slovinsko 0,170 383 Slovensko 0,320 722 Fínsko 0,510 1 150 Švédsko 0,880 1 985

Komisia začne uplatňovať aktualizované hodnoty pri svojich rozhodnutiach o predložení veci Súdnemu dvoru podľa článku 260 ZFEÚ počínajúc prijatím tohto oznámenia.

(1) Komisia vo svojom oznámení z roku 2011 o vykonávaní článku 260 ods. 3 ZFEÚ (Ú. v. EÚ C 12, 15.1.2011, p. 1) a oznámení z roku 2017 „Právo EÚ: Lepšie výsledky pomocou lepšieho uplatňovania práva“ (Ú. v. EÚ C 18, 19.1.2017, s. 10) zdôrazňuje, že Komisia uplatňuje na výpočet finančných sankcií podľa článku 260 ods. 3 ZFEÚ rovnakú metódu, aká bola stanovená v oznámení z roku 2005 {oznámenie o uplatňovaní článku 228 Zmluvy o ES [SEK(2005) 1658]}.

(2) Oznámenie predsedu: prepracované znenie oznámenia o uplatňovaní článku 228 Zmluvy o ES [SEK(2005) 1658], bod 10.3.

(3) SEK(2005) 1658, bod 14.

(4) Metóda výpočtu penále podľa článku 171 Zmluvy o ES (Ú. v. ES C 63, 28.2.1997, s. 2).

(5) Pozri najmä oznámenie Komisie – Vykonávanie článku 260 ods. 3 zmluvy (Ú. v. EÚ C 12, 15.1.2011, s. 1) a oznámenie Komisie – Právo EÚ: Lepšie výsledky pomocou lepšieho uplatňovania práva (Ú. v. EÚ C 18, 19.1.2017, s. 10).

(6) SEK(2005) 1658, bod 14. Faktor „n“ sa vypočíta takto: , kde HDP n = HDP dotknutého členského štátu v mil. EUR; HDP priem = priemerný HDP všetkých členských štátov; počet kresiel n = počet kresiel príslušného členského štátu v Európskom parlamente; počet kresiel priem = priemerný počet kresiel všetkých členských štátov v Európskom parlamente.

(7) Oznámenie Komisie – Úprava metódy výpočtu paušálnej pokuty a denného penále, ktoré Komisia navrhuje v rámci postupu v prípade nesplnenia povinnosti vedeného na Súdnom dvore Európskej únie, C(2019) 1396 final (Ú. v. EÚ C 70, 25.2.2019, s. 1).

(8) Oznámenie Komisie – Úprava výpočtu paušálnej pokuty a penále, ktoré Komisia navrhuje v rámci konania o nesplnení povinnosti pred Súdnym dvorom Európskej únie po vystúpení Spojeného kráľovstva z Európskej únie, C(2021) 2283 final (Ú. v. EÚ C 129, 13.4.2021, p. 1).

(9) SEK(2010) 923/3.

(10) Pozri aktualizácie z roku 2011 [SEK(2011) 1024 v konečnom znení], z roku 2012 [C(2012) 6106 final], z roku 2013 [C(2013) 8101 final], z roku 2014 [C(2014) 6767 final], z roku 2015 [C(2015) 5511 final], z roku 2016 [C(2016) 5091 final], z roku 2017 [C(2017) 8720 final], z roku 2018 [C(2018) 5851 final], z roku 2019 [C(2019) 6434 final] a z roku 2020 [C(2020) 6043 final], vykonané vzhľadom na každoročnú úpravu ekonomických údajov.

(11) Údaje o HDP pre tohtoročnú aktualizáciu boli získané 10. januára 2022. Inflácia sa meria pomocou implicitného deflátora HDP.

(12) Výška denného penále sa vypočítava tak, že sa štandardná paušálna suma vynásobí najprv koeficientom závažnosti a koeficientom trvania a potom faktorom „n“.

(13) C(2021) 2683 final.

(14) Výška dennej paušálnej pokuty sa vypočítava tak, že sa štandardná paušálna suma (ktorá sa líši od štandardnej paušálnej sumy pre denné penále) vynásobí koeficientom závažnosti a faktorom „n“. Paušálna pokuta sa potom vypočíta na základe počtu dní trvania porušenia povinnosti (buď od prvého rozhodnutia Súdneho dvora do splnenia povinnosti alebo do vydania rozsudku vo veciach podľa článku 260 ods. 2 ZFEÚ, alebo od dátumu transpozície smernice do splnenia povinnosti alebo do vydania rozsudku vo veciach podľa článku 260 ods. 3 ZFEÚ). Paušálna pokuta vypočítaná na tomto základe by sa mala uplatniť, keď výsledok vyššie uvedeného výpočtu presiahne minimálnu paušálnu pokutu.

(15) C(2021) 2283 final.

(16) Minimálna fixná paušálna pokuta sa stanovuje pre každý členský štát na základe osobitného faktora „n“. Minimálna fixná paušálna pokuta sa Súdnemu dvoru navrhne, ak súčet denných paušálnych súm neprekračuje túto minimálnu fixnú paušálnu pokutu.